দলমত নির্বিশেষে নির্যাতিত  নারীদের পক্ষে সরকারের দৃঢ় অবস্থান রয়েছে বলে জানিয়েছেন নারী সংসদ সদস্যরা। গতকাল বুধবার দুপুরে ঢাকা বিশ্ববিদ্যালয়ের আন্তর্জাতিক সম্পর্ক বিভাগের সহকারী অধ্যাপক রুমানা মঞ্জুরের ওপর বর্বরোচিত নির্যাতনের প্রতিবাদে এক মানববন্ধনে সংসদের নারী সদস্যরা এ কথা জানান। রাজধানীর ল্যাব এইড হাসপাতালের সামনে মানববন্ধনে অংশ নেন কৃষিমন্ত্রী বেগম মতিয়া চৌধুরী, সাগুফতা ইয়াসমিন এমিলি, তারানা হালিম, সাধনা হাওলাদার, রওশন জামান সাথী, ফরিদুন্নাহার লাইলি, শাহিদা তারিক দিপ্তী, ফরিদা রহমান, সুলতানা বুলবুল, শাহীন মনোয়ারা হক, আমেনা আহমেদ,  শেফালি মমতাজ, জাহানারা বেগম, জোবায়দা খাতুন। মানববন্ধনে উপস্থিত ছিলেন রুমানা মনজুরের মা ও বাবা।  ঢাকা বিশ্ববিদ্যালয়ের শিক্ষিকা রুমানা মঞ্জুরের প্রতি সমবেদনা জানিয়ে কৃষিমন্ত্রী মতিয়া চৌধুরী বলেন, যারা নারীর ওপর নির্যাতন সমর্থন করে তাদের জনগণ প্রত্যাখ্যান করবে। বর্তমান সরকার যে নারী নীতিমালা প্রণয়ন করেছে তা বিরোধী দলীয় নেতা বেগম খালেদা জিয়া নারী হয়ে মেনে না নিয়ে আমিনীর পক্ষে অবস্থান নিয়েছেন। শুধু রুমানা নয়, সারাদেশে যেখানেই নারী নির্যাতন হবে প্রধানমন্ত্রী শেখ হাসিনা সেখানেই তাদের পাশে দাঁড়াবেন। রুমানার  ঘটনার পর সরকারের পদক্ষেপের ফলে আসামি দ্রুত গ্রেফতার হয়েছে এবং দ্রুত বিচার করা হবে বলে জানান বেগম মতিয়া। সাগুফতা ইয়াসমিন এমিলি বলেন, গণতন্ত্রের অভাব এবং মৌলবাদী শক্তির কারণে নারী নির্যাতনের ঘটনা বাড়ে। নারীনীতি বাস্তবায়ন হলে নির্যাতন কমে আসবে। তারানা হালিম বলেন, কোনো রাজনৈতিক কারণে নয়, একজন নারী হিসেবে নারীর ওপর নির্যাতনের প্রতিবাদে দলমত নির্বিশেষে আমরা নির্যাতিত নারীর পাশে থাকবো। এই প্রথম একটি সামাজিক আন্দোলনে সংসদের পক্ষ থেকে কর্মসূচি পালন করা হলো। মানবন্ধন কর্মসূচি শেষে নারী সংসদ সদস্যরা ল্যাব এইড হাসপাতালে  চিকিৎসাধীন রুমানা মঞ্জুরকে দেখতে যান। এদিকে ঢাবির শিক্ষক রুমানা মঞ্জুরকে নির্যাতনকারী হাসান সাঈদের বিচারের দাবিতে প্রদ্বীপ প্রজ্বলন কর্মসূচি পালন করেছেন আন্তর্জাতিক সম্পর্ক বিভাগের শিক্ষক-শিক্ষার্থীরা। সন্ধ্যায় ছাত্র-শিক্ষক কেন্দ্রের রাজু ভাস্কর্যের পাদদেশে এ কর্মসূচি পালন করেন। এ সময় বিভাগের চেয়ারম্যান দোলোয়ার হোসেনসহ বিভাগের শিক্ষক, শতাধিক শিক্ষক-শিক্ষার্থী অংশগ্রহণ করেন। এতে তারা নির্যাতনকারী হাসান সাঈদের দ্রুত বিচারের দাবি জানান।  রুমানার বক্তব্য রেকর্ড করেছে ডিবি : এদিকে নির্যাতনে চোখ হারানো ঢাকা  বিশ্ববিদ্যালয়ের শিক্ষক রুমানা মঞ্জুরের বক্তব্য নিয়েছে ঢাকা মহানগর গোয়েন্দা পুলিশ। গতকাল সকালে মামলার তদন্তকারী কর্মকর্তা ও একজন উপপুলিশ কমিশনার (এডিসি) ল্যাব এইড হাসপাতালে গিয়ে তার বক্তব্য নেন। সাঈদকে ডিভোর্স দেয়ার কথা বলাতেই তার ওপর নির্যাতন চালায় বলে ডিবির কাছে অভিযোগ করেন রুমানা। অপরদিকে সাঈদ গতকাল রিমান্ডে অনেক গুরুত্বপূর্ণ তথ্য দিয়েছেন বলে গোয়েন্দা সূত্রে জানা গেছে। ডিএমপির মুখপাত্র ও ঢাকা মহানগর গোয়েন্দা পুলিশের ডিসি মনিরুল ইসলাম আজকালের খবরকে বলেন, বেলা ১১টার দিক এডিসি মাসুদ ও মামলার তদন্তকারী  কর্মকর্তা রুমানার বক্তব্য শোনার জন্য ল্যাব এইড হাসপাতালে যান। এ সময় রুমানা তার ওপর নির্যাতনের বিষয় তদন্ত টিমের কাছে তুলে ধরেন। রুমানার দেয়া বক্তব্য তদন্ত টিমের বরাত দিয়ে ডিসি মনিরুল ইসলাম বলেন, গত এক মাস আগে সাঈদের সঙ্গে রুমানার ঝগড়া হয়। এ সময় সাঈদ রুমানাকে মারধর করে। এতে রুমানা সাঈদকে ডিভোর্স দেয়ার কথা বলে। এরপর থেকেই সাঈদ রুমানার ওপর ক্ষিপ্ত হয়ে যায়। এর পরিপ্রেক্ষিতেই ঘটনার দিন গত ৫ জুন সাঈদ রুমানার ওপর আক্রমণ চালায়। গোয়েন্দা সূত্রে জানা গেছে, গতকাল বেলা ১১টা থেকে পৌনে ১টা পর্যন্ত তদন্তকারী দল ল্যাব এইড  হাসপাতালে রুমানার বক্তব্য গ্রহণ করেন। এ সময় রুমানা এজহারে উল্লেখ করা বিষয়গুলো তদন্ত টিমকে বলেন। রুমানা গোয়েন্দা দলকে জানিয়েছেন, এর আগেও স্বামী হাসান তার ওপর নির্যাতন চালিয়েছিল। গত ৫ জুন স্বামীর নির্যাতনে চোখ ও নাকে মারাত্মক জখম হন রুমানা। কানাডার ভ্যাঙ্কুভারে ইউনিভার্সিটি অব ব্রিটিশ কলাম্বিয়ায় রাষ্ট্রবিজ্ঞানে স্নাতকোত্তর ডিগ্রি নিচ্ছিলেন তিনি। ভারতের চেন্নাইয়ের শঙ্করা নেত্রলয়া এবং পদুচেরির অরবিন্দ চক্ষু হাসপাতালে চিকিৎসা নেয়ার পর গত সোমবার ঢাকায় আনা হয় রুমানাকে। তার দুটি চোখই নষ্ট হয়েছে বলে চিকিৎসকরা জানিয়েছেন।  নির্যাতনের ঘটনায় মামলা হওয়ার ১০ দিনের মাথায় গত ১৫ জুন হাসান সাইদকে গ্রেফতার করে গোয়েন্দা পুলিশ। গোয়েন্দা পুলিশের দলটি রুমানার বক্তব্য শোনার পর রুমানার ধানমি র বাসায় যান। ওই বাড়ির তিনজনের সাক্ষ্য গ্রহণ করা হয় বলে জানান মাসুদুর রহমান।